**B. Osobitná časť**

**K článku I**

**K bodom 1 a 2**

Z dôvodu zavedenia nového pojmu „úradne uznaný popis“, ktorý sa doteraz v legislatíve nepoužíval, sa v § 2 dopĺňa písmeno u). Tento druh popisu sa bude používať v súvislosti s registráciou ovocných druhov. S ohľadom na doplnenie a zmeny sa legislatívno-technicky rieši znenie úvodnej vety v § 3 ods. 1.

**K bodu 3**

Spresňuje sa znenie pôvodného ustanovenia, ktoré upravuje podmienky registrácie pestovaných rastlín s ohľadom na geneticky modifikované odrody.

**K bodu 4**

V § 3 ods.3 sa mení znenie písmena e) z dôvodu vylúčenia ovocných druhov zo skúšok pre hospodársku hodnotu, nakoľko ovocné druhy sa podľa EÚ legislatívy registrujú len na základe DUS skúšok.

**K bodu 5**

Ustanovenie upravuje súčasne platné znenie.

**K bodu 6**

Nakoľko sa príloha č. 3 dopĺňa časťou C, je potrebné doplniť súčasné znenie § 3 ods. 10.

**K bodom 7 a 8**

V § 3 ods. 26 a 27 sa upravujú spôsob vykonávania skúšok DUS u ovocných druhov, podmienky dodania množiteľského materiálu odrody ovocných druhov prihlásenej na registráciu a doba registrácie odrôd ovocných druhov v súlade s požiadavkami Európske únie.

**K bodu 9**

Obsahuje úpravu znenia § 4 ods. 2 písm. a) s ohľadom na sledovaný účel.

**K bodu 10**

Výslovne sa ustanovuje povinnosť Ústredného kontrolného a skúšobného ústavu poľnohospodárskeho v Bratislave rozhodnúť o zrušení registrácie odrody pestovanej rastliny, ak nespĺňa podmienky ustanovené pre geneticky modifikované odrody.

**K bodom 11 a 12**

Ustanovujú sa podmienky registrácie odrôd ovocných druhov s úradne uznaným popisom a podmienky jej zrušenia. Prechodná úprava vymedzuje predmet registrácie odrôd ovocných druhov s úradne uznaným popisom.

**K bodom 13 a 14**

Príloha č. 1 sa dopĺňa časťou D, v ktorej sú vymenované príslušné ovocné druhy, ktorých odrody sa registrujú. S tým súvisí aj doplnenie prílohy č. 3 o časť C, ktorá vymedzuje príslušné metodiky v rámci vykonania DUS skúšok pre jednotlivé ovocné druhy.

**K bodu 15**

Dopĺňa sa názov transponovanej smernice.

**K článku II**

Účinnosť nariadenia vlády sa v zmysle legislatívy Európskej únie navrhuje od 1. januára 2017.